정조 6년
壬寅六月初五日卯時。上御誠正閣。大臣備局堂上引見入侍時。左議政洪樂性。右議政李福源。行知中樞府事具善復。行戶曹判書金華鎭。行吏曹判書李命植。右參贊鄭尙淳。兵曹判書鄭好仁。工曹判書徐有慶。知中樞府事李性源。行副司直金魯鎭。刑曹判書鄭民始。禮曹判書徐有隣。漢城判尹鄭昌聖。咸春君李昌運。行訓鍊院都正李柱國。行副司直李敬懋。兵曹參判徐有寧。吏曹參判鄭一祥。行副司直金文淳。校理姜彝正。大司憲李𡊠。正言洪文泳。右承旨李亨元。假注書趙衍德。事變假注書馬思仁。記注官金健修金鳳顯。以次進伏訖。樂性曰。近日釀雨頗緊。午候薰熱。朝氣乍涼。伏未審此際。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。聖上連以悶旱之意。持減御廚之供。已過一望。臣等實不勝焦慮之忱。亟加聖思。以復常膳。是所區區之望矣。上曰。見今旱災愈劇。民事轉艱。言念此際。玉食奚甘。雖曰減膳。此亦應文之一事。何可竝與應文而亦廢之乎。參以古例。禱雨。必經五六次後。始乃避正殿。予於今者。姑觀一兩日。將爲避殿。以答天譴矣。福源曰。古例則遇災減膳。只止數三日。今玆之旱。雖若是孔劇。豈可踰一望。許久減膳乎。卽命復膳。以慰群下之情。不勝幸甚。上曰。雖至立秋前。不得其雨。則亦有不復膳之例。目今百穀焦枯。四野同然。雖得膏雨。似無蘇醒之望。且畿甸。比諸道最旱。而城闉尤甚。此必由予之過失矣。樂性曰。畿內非獨爲然。嶺南亦然云。今此下敎。誠甚過當。卽聞江上消息。則濟川亭前江水漲至一尺五寸。上游之優得雨澤。推此可知矣。上曰。日前錦伯狀啓。淸風等三邑。有覆沙浦落之境云。江水之添流。予已有料矣。有隣曰。果然有浦落之事矣。上曰。聞海西消息。則得雨頗多。庶有稍熟之望。而大體則未免穴農矣。福源曰。嶺南畿甸。亦有穴農之處云矣。上曰。嶺南雨澤狀啓。尙不上來。是何故也。有隣曰。程路比他道稍遠。故未及上來矣。上曰。昨見完伯狀啓。營下得雨至六寸云。言念民事。誠爲萬幸矣。有隣曰。此是平安道得雨後。初有之事矣。上曰。江界則聞有成霖之慮云。雨澤之若是不均。誠可怪矣。見今釀雨頗緊。而至於曉雨。只有霏霏之勢矣。樂性曰。簷溜多滴。頗有潤枯之望。而目今雨意方濃。必得大霈矣。上曰。其雨其雨。而或陰或暘。終靳一霈。難望其必霔矣。樂性曰。今日賓對。多有稟處事。而領相適有身𧏮。不得來參。誠可悶矣。上曰。卿仍爲奏事。可也。樂性曰。大司憲李𡊠上疏。有令廟堂稟處之命矣。其一。輦路擊錚之類。極其紛紜。今若置申鼓闕外。付之當直都事。如有來擊者。仍令當直。告于本府堂上。乃以下該府該曹。區別草記。四件外事。直以勿施之意。亦爲草記事也。申鼓之設。蓋出於疏鬱之德意。而以其設在闕內。人不得攔入。輦路擊錚之猥多。未必不由於此。雖以都憲所論觀之。申鼓之設於闕外。祖宗朝故事。明有所據。今若依其言。付之當直。令金吾。主管而進退之。其於捧納時。吏隷操蹤之弊。別立科條。另加嚴飭。則法意事面。俱涉便當。而事係變通。待首揆造朝稟處。何如。上曰。依爲之。出擧條上曰。當直處所。可以設置申聞鼓乎。善復曰。臣方帶判金吾。故稔知其處所之足當矣。上曰。直所果有幾重門乎。善復曰。只有一重門矣。樂性曰。其一。都下市直之刁騰。實爲目前之急。此後惠廳給貢時。幾石付貢人。以作糧資。幾石付諸廛人。使之從市直斥賣。而價本。毋得任意低仰之意。令該署。各別嚴禁事也。近來米直之騰踊。或曰市民之操縱。或曰貢人之藏蓄。其說不一。而大抵貢米上下。卽使貢人。備納物種者也。一給之後。非本廳所可區處。幾石付貢人。幾石付市民。非但事面屑越。亦近行不得之事。置之。何如。上曰。依爲之。出擧條樂性曰。卽見黃海監司黃昇源報備局辭緣。則以爲。遂安等十六邑牟麥還分元數中。竝以三分一計之。則秋牟三千七百五十六石。春牟五千一百九十石。眞麥二百十六石。分排各邑。許令待秋。分數代捧。至於瑞興等四邑。水田絶稀。以豆太粟。隨其宜土。從便換作事。爲請矣。今番牟還作租。凡爲四道。而三道旣已許施。則海西不宜異同。且其數爻不甚夥然。依報請施行。至於瑞興等四邑相當穀代捧事。頃因關東伯狀請。已令宜其土産。從便代捧。一體許施。何如。上曰。依爲之。出擧條樂性曰。頃日憲臣。以都下米直之騰踊。請都賈奸民。從重嚴繩。聖批旣允。而且慮下隷之作奸。小民之繹騷。至下預飭之敎矣。臣近聞民間物情。則部屬。往往搜括於貢人平民之家。如有十數包米。則恐喝操縱。使之散賣。其間舞弄騷擾之端。不一而足云。果不出聖明先事之慮矣。苟如是。則未戢都賈潛藏之弊。徒散平民蓄糧之資。殊非朝家禁飭之本意。更令京兆及平市。都賈奸民輩潛賣榷利者。詳探摘發。嚴加重繩。至於平民如干米包之儲蓄者。切勿侵責。若是申飭之後。復有如前之弊。則京兆平市堂上該部郞官。不能飭察之罪。在所難免。以此意。出擧條嚴飭。何如。上曰。所奏甚好。政若予意。以此意。各別嚴飭。可也。出擧條樂性曰。鄭述祚上疏條陳。極甚夥然。今日登對。猝難覆啓。往復領相後。以啓目稟處。宜矣。上曰。此非時急之事。爛商相議後稟處。好矣。樂性曰。具善復疏辭。亦待領相造朝。以爲稟處。何如。上曰。覆啓者。是屯田折受事乎。善復曰。然矣。戶曹若持難。則訓局似難支保。然則當初設營時。三手糧加賦五升餘條。殆近萬石。就其中劃給之外。無他變通矣。上曰。戶判之意。何如。華鎭曰。折受則非本曹防塞之事矣。上曰。糧餉廳屯田。向時釐正云云者。果何如。華鎭曰。終無其效矣。上曰。訓局別武士。使之下送。則當有差勝之效耶。善復曰。別武士雖令下送。往來時留糧浮費亦甚不些。可謂有損而無益矣。華鎭曰。自臣曹欲送計士。而其爲弊端則一也。善復曰。糧餉廳若有餘儲。武藝別監。使之接濟。則實爲訓局繼用之道。而昔年經理廳設始之初。亦有管餉所管。永柔德池屯折受之例。訓局比經理。事體亦係尤重矣。上曰。德池屯。移屬訓局該營。則以他處屯折受。無妨矣。善復曰。事係年久。似難移屬矣。福源曰。日昨騎堂之陳疏徑出。雖未知病故之如何。而宿衛重地之不待交替。擅出直所。事未前聞。大關後弊。國體所在。不可無譴。兵曹參知柳誼罷職。何如。上曰。依爲之。出擧條上曰。其時擧措。誠可怪矣。樂性曰。闕門之禁雜人。聞果擧職。而宿衛重地。有此徑出之擧。誠極駭然矣。民始曰。風落松。旣屬賑廳。發賣之價。已有上來處。而至於嶺南。則多般稱托。報來之數。已極零星。而價本亦至今不爲上送者。誠極駭然。此時賑廳所需。正宜收拾。不可一任其延拖。統制使及左水使。竝從重推考。使之斯速上納。何如。上曰。依爲之。出擧條有隣曰。祈雨祭。當以待下敎擧行乎。上曰。姑觀今日。當下敎矣。見今嶺南七十二州。竝行祈雨祭。而只巨濟一邑姑停云。擧一道亢旱。誠極可怪矣。本道。昨年旣値大無。今年又逢酷旱。民事之失稔。朝家之救荒。實沒其策。姑未知何以爲好也。有隣曰。闕字牌。自戶曹旣已造送。當奉安於皇壇。而望拜時奉牌往來。當有祗迎祗送之節。儀註中以衮龍袍磨鍊乎。上曰。以黑圓領袍磨鍊。亦甚爲宜。而當臨時擧行。不必添入於儀註中矣。有隣曰。頃因禮房承旨鄭志儉所奏。皇朝忌辰望拜禮時。闕字牌新造。奉安于皇壇矣。此後北苑移安時。奉來奉往之節。使伊日本曹陪香郞廳中一員。前期進去擧行。何如。上曰。依爲之。出擧條上曰。闕字牌。當只用於皇壇望拜時。而以此竝用於近來迎勅時。極爲如何。而且近來則此亦廢閣。事甚無謂矣。樂性曰。聖敎果然矣。柱國曰。今番本廳火藥反庫時。庫子偸竊。至於四千六百斤之多。莫重軍物。恣意盜賣之類。若是夥然。故多般究覈。所賣千餘斤則以價還推。而其餘三千餘斤。指徵無處。火藥關係至重。其所偸竊。雖數百斤。例以一律勘斷。此漢所犯。前所未有。若不嚴斷。無以懲後。移送秋曹。待用刑。捧結案勘處。何如。上曰。依爲之。出擧條上曰。兵曹亦有火藥乎。善復曰。兵曹本無之矣。上曰。守禦廳有所儲乎。民始曰。若當習操。則臨時輸用矣。上曰。摠戎廳亦有所儲乎。昌運曰。平倉北漢。皆有所儲矣。上曰。來月初發遣御史。軍器寺三軍門。當逐庫摘奸。預令知悉。本營將臣。亦爲寬限。使庫直輩。毋至犯科。可也。樂性曰。將臣親承下敎。當善爲措置矣。上曰。目今旱災若此。民情必至繹騷。禁盜一節。不可不比前另飭。卿等。何以爲之乎。柱國曰。臣果着意擧行矣。上曰。朝家初不禁笞杖。而各該法司因循不用。此無他。不用日次刑故。竝與笞杖而停之。是亦可怪矣。福源曰。笞杖則與用刑有異矣。上曰。平民不必用刑。而至於犯盜之類。烏可不懲治乎。卿其益加戢盜之政。可也。柱國曰。從今以後。當依前例。以法嚴治矣。上曰。將臣自有本營事務。而兼行此任。抑不無相妨之端。故似難責效矣。樂性曰。在前兼察。不無掣礙之事。故果有所筵稟而許遞矣。今此將臣。俱合此任。故臣不欲仰稟矣。上曰。卿言果是矣。上曰。日昨傳敎中木麥代播云云。果爲救荒之道乎。樂性曰。代播之法。古亦有之。在昔宋臣。果有筵達。使民耕食。仍爲蠲稅。故民多受效。至今稱之。今此下敎。誠出恤民窮救歲荒之道。臣等不勝欽歎矣。性源曰。丁酉年。亦有代播之敎。而免其土稅。故民皆耕播。賴以濟生矣。上曰。代播之畓。今旣蠲稅。而若不入於災摠。則是亦可悶矣。樂性曰。自上旣蠲其稅。則寧有不入災之弊乎。有隣曰。臣曾按湖南時。歷見代播處。則便是秋熟無王稅。故民皆徧耕而善獲。果得其效者。不少矣。上曰。蠲稅之畓。當入於原災乎。華鎭曰。此則不當入於原災。而只入於當年災矣。上曰。丁酉年只種木麥乎。性源曰。木麥外亦種黍稷。大有成熟之效矣。上曰。未移秧處。皆當代播乎。華鎭曰。卑下處勢難代耕。至於高燥處。必當盡播矣。有隣曰。雖或有水根處。人皆濬畝作畝。竝爲代播矣。性源曰。至於野郡。則木麥等種子。似有不足之慮矣。上曰。傳敎中。已有移劃云云。道臣當參量分排。而紙尾亦以此意。措辭行會乎。有隣曰。然矣。命臺諫奏事。𡊠曰。李儒慶之血戰公議。力避大論。律之春秋之法。難免黨與之誅。臺言峻發。迄未收殺。而日前歲抄。遽下甄敍之命。誠恐隄防由是不嚴。凶徒無所懲畏。臣謂還收李儒慶收敍之命。亟從諫臣之請焉。上曰。不允。福源曰。李儒慶旣在臺啓。則政院之循例捧傳旨事。極不察矣。文泳曰。臣有區區所懷。敢此仰達矣。當此久旱之餘。日來數次甘霔。纔得小霈。由殿下對越之誠。有田野沾潤之幸。天人孚感之理。於是益驗矣。然而初庚載屆。秧期已愆。秋農之登歉。有未可預料。則殿下不以一雨之乍降。少弛宵旰之憂。代播之敎。蠲稅之惠。蔀屋咫尺。若恫在己之聖意。有足以仰揣。臣固欽聳攢歎。而濟飢之策。得雨之道。其在靡不用極之時。毋或少忽。益勉修省之道。一如臨壇墠奉圭璧之日。凡所以弭災尊民之方。孜孜講究。以答天譴。以慰民望。是臣之望也。上曰。所奏。好矣。當體念矣。命次對諸臣先退。命書傳敎曰。此等之時。此等之患。卽必然之事也。戢盜之政。另加申嚴之意。纔於賓筵。面飭捕將。至於同推等用刑。典禮所拘。雖不得爲之。治盜之律。何拘於是。其中尤無良者。卿等參量科斷。使小民。知務從嚴戢之意事。左右捕將牌招。聽傳敎。上曰。御將更爲入侍事。分付。思仁承命出。與柱國偕入進伏。上曰。近來民心。知其無刑。故全不忌憚。擧皆犯科。卿其參量得宜。以爲禁戢。可也。柱國曰。用棍則當依前擧行矣。上曰。亦爲施威無妨矣。近來校卒。連爲捕盜乎。柱國曰。若用笞杖。則當有畏憚之心。而今無此等刑。故一朔所捕。不過三賊矣。上曰。卿其觀勢善處也。命退。諸臣以次退出。